**Blajnd gardijan** (engl. , "Slepi čuvar") je nemačka pauer metal grupa iz gradića Krefelda, na zapadu Nemačke. Pre nego što su uzeli ime *Blajnd gardijan*, izdali su dva demo-snimka pod imenom **Lucifers heritedž** (engl. , "Luciferovo nasleđe"). Mnogi spid i pauer metal bendovi ih navode kao najveći uticaj.

Stihovi benda, koje piše pevač Hansi Kirš, su najčešće inspirisani delima Dž. R. R. Tolkina, Stivena Kinga i Majkla Murkoka, kao i tradicionalnim legendama i epovima. Tokom godina, stalna tematika je stvorila povezanost članova benda sa putujućim bardovima.

Biografija
----------

Bend su osnovali pevač i basista Hansi Kirš i gitarista Andre Olbrih sredinom osamdesetih, u Krefeldu. Pre nazivanja benda imenom *Blajnd gardijan*, izdali su dva demo-snimka pod imenom *Lucifers heritedž* 1985. i 1986. godine. U prvih nekoliko godina, članovi benda su se brzo smenjivali, ali su se već od 1987. godine ustalili u postavi: Kirš (vokal i bas-gitara), Olbrih (gitara), Markus Zipen (gitara) i Tomen Štauh (bubnjevi). U toj postavi su ostali zajedno narednih 18 godina.

Nakon što je *Lucifers heritedž* potpisao ugovor sa Nou remorsom, bend je promenio ime u *Blajnd gardijan*, da bi izbegli moguće povezanosti sa satanizmom. Svoj debi album, *Battalions of Fear*, izdat 1988. godine, je bio tipični spid metal album, sa primetnim uticajem *Helovina*. Ova dva nemačka benda su bila blisko povezana, te je Kai Hansen, osnivač *Helovina*, po napuštanju svog benda (a pre formiranja *Gama reja*) gostovao na snimanju drugog albuma "gardijana", albuma *Follow the Blind* iz 1989. na kome je bend pokazao blago naginjanje ka pauer metalu. Na njihovom trećem albumu, *Tales from the Twilight World*, upotreba hora i uticaja klasične muzike je stvorila melodičniji i "epskiji" zvuk.

*Blajnd Gardijan* je potpisao sa Virdžinom 1991. godine i izdao album *Somewhere Far Beyond* sledeće godine, kao i živi album *Tokyo Tales* godinu dana kasnije. Bivši producent Metalike, Fleming Rasmusen, je producirao naredna dva albuma, *Imaginations from the Other Side* (1995) i *The Forgotten Tales* (1996). Na kompilacijskom albumu *The Forgotten Tales* polovina materijala se sastojala iz obrada a polovina iz originalnog materijala, bilo ponovo snimljenog, bilo sa novim aranžmanom.

*Blajnd gardijan* na kocertu u Malmeu, septembar 2006.  
Olbrih, Emke, Kirš, Zipen, Širen, Holcvart
U aprilu 1998. godine, izdali su album *Nightfall in Middle-Earth*, njihovo najpoznatije ostvarenje do danas, ostvarenje zbog koga *Blajnd gardijan* ljubitelji najčešće nazivaju "Tolkin-bendom". "Prepun himničnih refrena, recitala pretočenih u priče i gomile bombastičnog pauer metala koji naglašava svaki dramatični preokret", kako kaže Vinsent Jefriz sa sajta allmusic.com, "*Nightfall in Middle-Earth* je možda najveći trijumf *Blajnd gardijana*". Na konceptualnom albumu baziranom u potpunosti na "Silmarilionu" Dž. R. R. Tolkina, *Blajnd Gardijan* je prikazao neke uticaje folk roka, kao i upotrebu slojevitih pratećih vokala u stilu grupe *Kvin*. Od albuma "Nightfall" bas-gitaru u bendu svira Oliver Holcvart, koji se ne navodi kao član benda, kako bi Hansi mogao svu svoju pažnju da posveti samo pevanju. To je ujedno bio i poslednji album koji je producirao Rasmusen.

Album *A Night at the Opera*, nazvan po istoimenom albumu grupe *Kvin* je izdat četiri godine kasnije. Na ovom albumu bend se odrekao gotovo svih spid metal-elemenata sa početka karijere. Obilujući pauer i progresiv-metal zvukom, album su ispunjavale prenaglašene orkerstracijske pozadine i konstantna gitarska i vokalna preslojavanja. Iako nije bio pravi konceptualni album, mnogi stihovi su kao zajedničku temu imali religiju i odnos između ljudskih i božanskih moći. Nakon tog albuma je usledio i živi album (jednostavno nazvan *Live*) izdat 2003. godine i DVD *Imaginations Through the Looking Glass* izdat naredne godine, koji je ujedno bio i poslednji snimljeni materijal benda na kome je učestvovao Tomen Štauh. Tomen je napustio bend usled muzičkog neslaganja i uskoro je zamenjen Frederikom Emkeom. Album *A Twist in the Myth* je bio prvi na kome je učestvovao Emke. 

*Blajnd gardijan* su nedavno učestvovali na snimanju muzike za fantazijski film "In the Name of the King: a Dungeon Siege Tale", koji je objavljen 2008. godine. Hansi Kirš je takođe objavio nameru benda da snimi tematsku pesmu za RPG video-igru "Sacred 2: Fallen Angel". Prema skorašnjim intervjuima, pesma, nazvana "Sacred", neće biti izdata na posebnom singlu, već tek kao bonus-pesma na narednim albumu. Pisanje pesama za naredni album je započelo u vreme kada bend sprema svoj "orkestarski projekat". Još uvek nije određeno da li će prvo izdati studijski ili orkestarski album, ali se zna da novih izdanja neće biti pre 2010. godine.

Muzički stil
------------

Prva dva albuma *Blajnd gardijana*, *Battalions of Fear* i *Follow the Blind*, su bili tipični predstavnici spid metala. Počev od trećeg albuma, *Tales from the Twilight World*, "gardijani" su svoj zvuk postepeno sve više činili kompleksnijim, dodajući horske i orkestarske aranžmane u ponekim pesmama, primetno pod uticajem britanskog rok benda *Kvin*.

Muziku *Blajnd gardijana* karakterišu "stakato" gitare i dupli bas-bubnjevi, tipični za pauer metal. Tehnika "nasnimavanja", koju koriste najviše na snimcima gitara i vokala radi stvaranja "epskog" zvuka, stvara utisak velike armije muzičara koja svira jedinstveno i peva u harmoniji.

Sastav
------

### Sadašnji članovi

* Hansi Kirš — pevač (1984. – do danas), bas (1984. – 1996.)
* Andre Olbrih — gitara (1984. – do danas)
* Markus Zipen — gitara (1987. – do danas)
* Frederik Emke — bubnjevi, perkusije, flauta, gajde (2005. – do danas)

### Bivši članovi

* Tomas "Tomen" Štauh — bubnjevi (1984. – 1985, 1987. – 2005.)
* Markus Dork — gitara (svirao samo u *Lucifers heritedžu*) (1984 – 1985.)
* Kristof Tajsen — gitara (svirao samo u *Lucifers heritedžu*) (1986.)
* Hans-Peter Frej — bubnjevi (svirao samo u *Lucifers heritedžu*) (1986.)

### Gostujući muzičari

* Oliver Holcvart — bas (na turneji i u studiju) (1997. – do danas)
* Aleks Holcvart — bubnjevi (uživo) (2002. – 2003.)
* Matijas Vajsner — klavijaturista (studio) (1989. – do danas)
* Mihael Širen — klavijaturista (uživo) i pijano (studio) (1997. – do danas)
* Kai Hansen — vokal i gitarske solaže (1989. – 1992.)

Diskografija
------------

*Glavni članak: Diskografija Blajnd gardijana*
### Studijski albumi

* *Battalions of Fear* (1988.)
* *Follow the Blind* (1989.)
* *Tales From the Twilight World* (1990.)
* *Somewhere Far Beyond* (1992.)
* *Imaginations from the Other Side* (1995.)
* *Nightfall in Middle-Earth* (1998.)
* *A Night at the Opera* (2002.)
* *A Twist in the Myth* (2006.)
* *At the Edge of Time* (2010.)
* *Beyond the Red Mirror* (2015.)
* *Twilight Orchestra: Legacy of the Dark Lands* (2019.)
* *The God Machine* (2022.)

Izvori
------

1. ↑  Blind Guardian. „Band: How it started..." (engleski). Arhivirano iz originala na datum 2007-06-30. Pristupljeno 15. 7. 2007.
2. ↑  No Life Till Metal
3. ↑  „Nuclear Blast: Blind Guardian". Arhivirano iz originala na datum 2008-06-12. Pristupljeno 2012-04-02.
4. ↑  „Rock Hard Magazine". Arhivirano iz originala na datum 2008-04-13. Pristupljeno 2012-04-02.
5. 1 2  Nuclear Blast. „Blind Guardian: Bio" (engleski). Arhivirano iz originala na datum 2007-07-07. Pristupljeno 15. 7. 2007.
6. ↑  „Battlions of Fear Review". Pristupljeno 17. 2. 2008.
7. ↑  „Follow the Blind Review". Pristupljeno 17. 2. 2008.
8. ↑  „Nightfall in Middle-Earth Review". Pristupljeno 17. 2. 2008.
9. ↑  „A Night at the Opera Review". Pristupljeno 17. 2. 2008.
10. ↑  Odlazak Tomena[*mrtav link*]
11. ↑  Various Artists – In the Name of the King. Soundtrack review
12. ↑  „Hansijevo pismo sajtu obožavalaca". Arhivirano iz originala na datum 2008-01-08. Pristupljeno 2012-04-02.
13. ↑  Interview with the band
14. ↑   *Uticaj Kvina 'Night at the Opera'*, The Metal Observer, arhivirano iz originala na datum 2008-10-20, pristupljeno 2012-04-02
15. ↑   *Uticaj Kvina*, Blind Guardian official site, arhivirano iz originala na datum 2007-08-04, pristupljeno 2012-04-02

Vanjske veze
------------

***Blind Guardian*** na Wikimedijinoj ostavi

* Zvanični sajt
* Blajnd gardijan na MySpaceu

| * p
* r
* u
Blind Guardian |
| --- |
|  **Hansi Kürsch • André Olbrich • Marcus Siepen • Frederik Ehmke**
Oliver Holzwarth • Kai Hansen • Thomas "Thomen" Stauch • Markus Dörk • Christoph Theissen • Hans-Peter Frey |
| Demo albumi | *Symphony of Doom* • *Battalions of Fear* |
| Studijski albumi | *Battalions of Fear* • *Follow the Blind* • *Tales From the Twilight World* • *Somewhere Far Beyond* • *Imaginations From the Other Side* • *Nightfall In Middle-Earth* • *A Night at the Opera* • *A Twist in the Myth* • *At the Edge of Time* • *Beyond the Red Mirror* • *Legacy of the Dark Lands* • *The God Machine* |
| Koncertni albumi | *Tokyo Tales* • *Live* |
| Kompilacije | *The Forgotten Tales* • *Imaginations Through the Looking Glass* |
| Singlovi | "A Past and Future Secret" • "Bright Eyes" • "Mr. Sandman" • "Mirror Mirror" • "And Then There Was Silence" • "The Bard's Song" • "Fly" |